**Съобщение**

Във връзка с постъпило уведомление за инвестиционно предложение: „Фотоволтаична централа – само за продажба, в УПИ XI – 626, кв. 11, ул. „Никола Вапцаров“ №18, с. Хърлец, общ. Козлодуй, обл. Враца, и кабелна линия НН за присъединяване на централата към електроразпределителната мрежа“, с възложител: Н. И. П., с. Хърлец, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

 Инвестиционното предложение предвижда изграждане на фотоволтаична централа с инсталирана мощност 137,46 kWp. За целта ще са необходими 237 бр. фотоволтаични модули, всеки с мощност по 580 W, организирани в 14 бр. стринга. Предвидени са 2 бр. инвертори – един с максимална изходяща мощност 100 kW и един с 36 kW.

ИП ще се реализира в УПИ XI – 626, кв. 11, ул. „Никола Вапцаров“ №18, с. Хърлец, общ. Козлодуй, обл. Враца. За урегулирания поземлен имот има действащ ПУП-ПРЗ, в който е устроена чисто производствена зона.

Присъединяването на ФЕЦ към ел. мрежата ще стане към свободен извод НН на ел. табло НН на ТП 2, с. Хърлец, п/ст Букьовци. Дължината на линейното трасе на кабела – 107,55 м., дължина на кабела – 120 м, като трасето от ГРТ на ФЕЦ в имота, излиза от него, пресича отводнителен канал и уличното платно на ул. „Никола Вапцаров“, продължава по прилежащия тротоар и достига ТП 2.

Не се предвижда водоснабдяване и присъединяване към канализационна мрежа.

ИП не е свързано с формиране на отпадъчни води.

При реализацията на ИП не се очаква да се генерират отпадъци.

Не се предвижда изграждане на нова пътна инфраструктура.

Инвестиционното предложение попада в обхвата на т. 3, б. „а“ – „промишлени инсталации за производство на електроенергия, пара и топла вода (невключени в приложение № 1)“ на Приложение №2 на ЗООС. В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

**ІІ. По отношение на изискванията на чл.31 от Закона за биологичното разнообразие (ЗБР):**

 ИП **не засяга** защитени територии по смисъла на Закона за защитените територии (ЗЗТ) и **не попада** в обхвата на защитени зони съгласно Закона за биологичното разнообразие (ЗБР).

Най-близо разположената защитена зона, на около 500 м е BG0002009 "Златията" за опазване на дивите птици, обявена със Заповед № РД-548/05.09.2008г на министъра на околната среда и водите (обн. ДВ, бр. 83/2008 г. ), изм. и доп. Заповед № РД-69/28.01.2013 г. (обн. ДВ, бр. 10/2013 г ).

 ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Козлодуй и кметство с. Хърлец.

/отговорено на 27.05.2024г./